У цэлым адзначаеш для сябе тое, што для яраслаўскага абраза XVII — XVIII стагоддзяў характэрна яркая відовішчнасць, атмасфера свята, прыхільнасць майстроў да жывой перадачы адлюстраваных падзей, насычаная колеравая гама твораў, графічнасць контураў, любоў да арнаментацыі адзення, класічная тонкасць пісьма, нярэдка мініяцюрнага, выкарыстанне золата і срэбра. Варта адзначыць, што калекцыя рускага мастацтва — адна з самых значных у зборы Нацыянальнага мастацкага музея Беларусі, і рэлігійная тэма займае ў ёй годнае месца. У экспазіцыі “Хрысціянства і хрысціяне ў творчасці рускіх і беларускіх мастакоў сярэдзіны XIX — пачатку ХХ стагоддзя”, якая праходзіла ў музеі, было прадстаўлена тры дзясяткі твораў жывапісу, скульптуры, іканапісу на рэлігійную тэму. Нярэдка і партрэтны жанр станавіўся выразнікам найноўшай гісторыі хрысціянства, прадстаўляючы людзей, якія адыгралі ў гісторыі сваю ролю. Упершыню на выставе экспанаваўся партрэт мітрапаліта Іосіфа Сямашкі — аднаго з актыўных дзеячаў уз’яднання ўніятаў з Праваслаўнай царквой, напісаны ў 1849 годзе беларускім мастаком Іванам Хруцкім. Там жа можна было ўбачыць, да прыкладу, карціны Гараўскага і Крамскога, Лосева і Паленава, Сухадольскага і Несцерава. А яшчэ драўляныя скульптуры святых, разныя царскія дзверы, адрэстаўраваныя айчыннымі майстрамі.